માઘ મહાકવિ હોવા ઉપરાંત દર્શનશાસ્ત્ર, સંગીતશાસ્ત્ર ને વ્યાકરણશાસ્ત્રના પ્રકાંડ પંડિત હતા. તેમની ઉંચી વિદ્વતા અને સાહિત્યિક પ્રતિભાનો ખ્યાલ તેમના દ્વારા રચાયેલ મહાકાવ્ય “શિશુપાલવધ”નો અભ્યાસ કરવાથી મળે છે. નોંધપાત્ર વાત તો એ છે કે મોટાભાગના કવિઓ અનેક ગ્રંથોની રચના પછી “મહાકવિ”નું બિરુદ પ્રાપ્ત કરે છે, જયારે માઘે તો પોતાના સમગ્ર જીવન દરમ્યાન માત્ર એક જ ગ્રંથ “શિશુપાલવધ” ની રચના કરી હતી. આમ છતાં તેમને મહાકવિનું બિરુદ પ્રાપ્ત થયું છે, તેના પરથી તેમની વિદ્વતા અને પ્રતિભાનો ખ્યાલ આવે છે.